वस्तुतः ६० वीं के दशक के अंतिम चरण में पहला मेहनतकश अप्रवासी भारतीय समुदाय यानी पंजाब का सिख ब्रिटेन पहुँचा जिनकी प्रादेशिक भाषा पंजाबी थी। ये प्रवासी अपनी रोज़ी-रोटी की व्यवस्था में अत्यंत व्यस्त रहे, फिर भी उस दशक में विभिन्न समुदायों के लोगों ने मिल कर अपनी सभ्यता और संस्कृति को संजोए रखने के लिए मानस चतुष्पदी समारोह समिति का गठन किया। इसके कार्यकारिणी सदस्य थे श्री निरूपमदेव शास्त्री, जगदीश कौशल, राम जी, श्यामनोहर पांडे, क़ृष्ण कुमार खरे, पुरुषोत्तम भारद्वाज, हरि जोशी आदि। इन्हीं हिंदी-प्रेमियों ने १९६९ में बच्चों के लिए हिंदी शिक्षा का भी प्रबंध किया जो मंदिरों और घरों में सप्ताहांत पर दी जाती थी। ऐसे में ही कवि गोष्ठियाँ और साहित्यिक चर्चा भी सीमित ढंग से हो जाती थी।